Saleem

A. M. Salim bin Abdul Majeed, juga lebih dikenali sebagai Saleem Iklim (31 Ogos 1961 – 14 Oktober 2018) merupakan seorang penyanyi lelaki Malaysia yang merupakan vokalis kumpulan Iklim yang meraih kejayaan dalam industri muzik pada dekad 1990-an. 

Dikenali oleh media tempatan sebagai "Raja Balada Malaysia", beliau merupakan bekas anak didik penggubah muzik terkenal, Wan Zul. Lagu nyanyian beliau ciptaan Wan Zul dan M. Nasir telah meletakkan dirinya sebagai salah seorang artis tanah air yang terkenal dan diminati ramai sebaris dengan artis-artis popular yang lain pada masa itu seperti Jamal Abdillah, Ekamatra dan Wings. 

Iklim telah menerbitkan 8 album studio setakat ini, dan mendapat tempat dalam industri muzik menerusi lagu "Suci Dalam Debu" pada tahun 1990. Saleem telah merakamkan 11 album solo. Beliau dan kumpulannya telah berjaya menempa nama di luar negara seperti Indonesia, Singapura, Brunei, selatan Filipina, selatan Thailand, Pulau Krismas dan Kepulauan Cocos di Australia. Saleem dikenali kerana "kekuatan vokalnya" dan suaranya yang "serak-serak basah". Beliau ialah bapa kepada Syafiq Farhain yang turut mengikut jejak langkahnya sebagai penyanyi.

Kehidupan awal
Saleem dilahirkan pada 31 Ogos 1961 di Kampung Permaisuri, Setiu, Terengganu. Beliau berdarah kacukan India Muslim sebelah bapa dan Melayu sebelah ibu. Sebelum berkecimpung dalam bidang muzik, beliau bercita-cita untuk menjadi seorang nelayan yang berjaya. Walau bagaimanapun, cita-cita tersebut tidak tercapai. Sebaliknya, beliau meneruskan hidup dengan menjadi penolong tukang masak di Institut Teknologi MARA (ITM; kini Universiti Teknologi MARA atau UiTM) kampus Dungun sebelum beliau mencipta nama sebagai seorang penyanyi.

Iklim

Saleem mengasaskan bersama Iklim pada tahun 1984 bersama Umarul Mahdzar, Mohamad Salim, Fadhil Suhaimi dan Kamaruddin. Ahli asal kumpulan ini terdiri daripada gabungan pemuzik-pemuzik mantap dari kumpulan yang pada asalnya dikenali sebagai The Kids di arena muzik di Terengganu pada waktu itu. Kumpulan Iklim mendapat namanya sempena keadaan iklim dan cuaca yang tidak menentu di pantai timur yang kerap dilanda ribut dan hujan lebat. 

Pada awal 1989, sebelum mencipta nama, kumpulan ini kerap mengadakan persembahan di kelab sosial dan kelab malam dan juga beberapa undangan eksklusif serta majlis kenduri kahwin di sekitar negeri kelahiran mereka.

Pada tahun 1990, Saleem dan kumpulannya menandatangani kontrak rakaman bersama Suara Cipta Sempurna Records (kini dikenali sebagai Rock Record) dan merakamkan album pertama mereka yang bertajuk Satu Kesan Abadi. Sebagai ahli kumpulan Iklim, Saleem menikmati kejayaan meluas pada dekad 1990-an dengan lagu hits seperti "Suci Dalam Debu", "Hakikat Sebuah Cinta" dan "Satu Kesan Abadi". 

Berikutan kejayaan album sulung mereka, yang mencatat jualan sebanyak 150,000 unit sekaligus mendapat sambutan hangat di Malaysia, Indonesia dan Singapura, Saleem dan anggota kumpulan Iklim telah ditawarkan untuk menjayakan sebuah filem yang berjudul Suci Dalam Debu arahan Zulkifli M. Osman lakonan Julia Rais dan Sidi Oraza. Walau bagaimanapun, watak Saleem dan anggota kumpulan Iklim dalam filem itu kurang menonjol dan boleh dipertikaikan walaupun suara beliau sering berkumandang di awal dan akhir filem tersebut. 

Saleem kemudian merakamkan 5 lagi album sehingga beliau meninggalkan kumpulan itu pada November 1995 untuk meneruskan kerjaya muzik secara solo selepas beberapa kali menafikan akan disingkirkan daripada Iklim. Album terakhirnya bersama Iklim ialah Salam Perpisahan yang dikeluarkan pada Ogos 1996.

Kerjaya solo
Selepas meninggalkan Iklim, Saleem menandatangani kontrak rakaman bersama Warner Music Malaysia dan merakamkan album solo pertamanya, Juwita pada tahun 1998 meskipun popularitinya menurun akibat beberapa isu dan kontroversi yang melibatkannya. Beliau sanggup berulang alik antara Kuala Terengganu dan Kuala Lumpur bagi menjalani proses rakaman. Album ini, menurut Saleem, ia bertemakan keinsafan dan mengharapkan jutaaan kemaafan daripada peminat kerana keterlanjurannya dengan dadah.

Pada tahun 1999, "Juwita" telah berjaya masuk ke pertandingan akhir Muzik Muzik terbitan TV3. Saleem mendendangkan lagu itu secara langsung di hadapan penonton. Akan tetapi, nasib tidak menyebelahinya, Saleem gagal untuk memenangi sebarang anugerah di pertandingan itu. Desas-desus mengatakan bahawa suara Saleem hampir tidak keluar dan tersekat-sekat ketika menyampaikan lagu tersebut. Susulan kejayaan album Maaf/Juwita, Saleem telah diberi kesempatan untuk merakamkan beberapa album seperti Bunga Emas bersama bekas kumpulannya, Iklim serta berpeluang berduet dengan Rahmat Ekamatra, Jamal Abdillah dan M. Nasir.

Saleem telah dipelawa oleh Syed Azlan Syed Abu Bakar (Arab) untuk pembikinan album baharu yang mana ia merupakan kompilasi lagu-lagunya dahulu daripada Iklim yang diberi tajuk Saleem Raja Balada. Album ini mendapat sambutan yang baik di pasaran sekaligus menerima pensijilan Platinum dengan jumlah pembelian mencapai beberapa puluhan ribu unit.

Albumnya, Epigoni (2006) telah mencatat jualan yang membanggakan dan menerima pensijilan Emas berikutan penjualan telah mencecah lebih daripada 15 ribu unit sejak tiga minggu berada di pasaran.  Konsep album beliau pada kali ini ialah pembikinan semula lagu-lagu lama dendangan Amy Search, Shima, Bumiputra Rockers, Sudirman, Wings dan lain-lain.

Beliau membuat persembahannya di Showcase Saleem Raja Balada - Syokkk Ooo di Auditorium Pusat Pelancongan Malaysia (MaTic), Jalan Ampang, Kuala Lumpur pada 20 April 2018 dan dihadiri seramai 500 peminatnya.

Kemudian, pada 9 September, Saleem mengadakan persembahan solonya di konsert Saleem Live In KL yang berlangsung di House, G Tower, Jalan Tun Razak, Kuala Lumpur yang mana ia dihadiri seramai 1,000 penonton dan menjadi persembahan terakhir beliau.

Bakat
Saleem dikenali kerana suaranya yang kedengaran "serak-serak basah", menurut Nadia Azam dari Malaysiakini, dan "kekuatan vokalnya" seperti yang dijelaskan oleh Ramlah Zainal dari Harian Metro.

Vokalis kumpulan Slam, Zamani Ibrahim yang pernah bekerjasama dengan Saleem, menyifatkan beliau sebagai penyanyi yang tiada tolok bandingnya dan antara artis yang paling senang bekerjasama. Beliau turut berkata, Saleem ialah insan berbakat yang tiada pengganti.

Kehidupan peribadi
Saleem telah berkahwin sebanyak dua kali dan mempunyai 3 anak daripada perkahwinan tersebut. Anak lelakinya, Syafiq Farhain turut terlibat dalam bidang muzik.

Kontroversi
Pada tahun 1994, Saleem telah digam daripada muncul di televisyen dengan membuat persembahan dalam pertandingan akhir Muzik Muzik di TV3. Larangan tersebut ialah arahan daripada kerajaan kerana keterlibatan Saleem dengan dadah. Lagu Iklim yang masuk ke dalam carta akhir pertandingan Muzik-Muzik 94 itu ialah "Bukan Aku Tak Cinta". Sebagai gantinya, seorang penyanyi wanita, Adilla diberi kepercayaan untuk menyampaikan lagu itu ke pertandingan. Malang sekali ia tidak membawa sebarang kejayaan. Kontroversi timbul apabila secara terbuka, Saleem mengkritik penampilan Adilla yang sewenang-wenangnya menukar rentak lagu tersebut daripada sentimental Balada kepada irama keroncong. Dalam sesi temuramah dengan siaran televisyen, Saleem telah beberapa kali mengeluarkan perkataan "Macam mana boleh jadi macam ni?" dengan nada sinis berbaur tidak puas hati sambil diapit oleh ahli-ahli kumpulan Iklim yang lain persis lagak sebagai seorang samseng berjaket kulit dengan berkaca mata hitam. 

Pada tahun 1993, Saleem terlibat dalam satu kemalangan jalan raya yang meragut nyawa seorang anggota tentera darat. Pada akhir tahun yang sama, beliau telah ditangkap di Jalan Chow Kit akibat pengambilan dadah yang berlebihan. Berita tergempar yang memalukan itu telah disiarkan dalam televisyen serta terpampang di dada akhbar-akhbar tempatan. Penangkapan tersebut menyebabkan Saleem dipenjara. Justeru itu, Segala lagu Saleem dan rakaman persembahannya telah digam oleh pihak kerajaan daripada disiarkan sehingga beliau dibebaskan kelak.

Sakit dan kematian
Pada Februari 2018, Saleem dimasukkan ke Hospital Universiti Kebangsaan Malaysia selepas mengalami sakit kepala kronik. Beliau dilaporkan stabil selepas menerima rawatan selama beberapa hari.

Beliau kemudian dimasukkan ke hospital sama akibat kemalangan motosikal yang dialaminya semasa 28 September 2018. Beliau mengalami kecederaan pada bahagian tulang rusuk sehingga beliau dalam keadaan koma. Pada 14 Oktober 2018, beliau akhirnya telah menghembuskan nafas terakhir pada jam 6:15 pagi. Perkara itu telah disahkan oleh anaknya, Iera Fakhira. Jenazah beliau telah selamat dikebumikan di Tanah Perkuburan Islam Batu 10, Cheras, Kuala Lumpur selepas solat Zohor.

Diskografi

Album bersama Iklim
 1990 – Satu Kesan Abadi
 1991 – Bulan Jatuh Ke Riba
 1992 – Budi
 1994 – Iklim
 1995 – Bukan Niatku
 1996 – Salam Perpisahan
 1998 – Pergimu Satu Tanda
 2003 – Bunga Emas

Album solo
 1998 – Maaf
 2000 – Ratib Orang Pinggiran
 2001 – Ratu Sanubari
 2006 – Epigoni
 2008 – Ke Hujung Hayat
 2008 – Aku Saleem: Trilogi Cinta
 2009 – Demi Cinta
 2010 – Dunia Etnik
 2011 – Menyayangimu
 2012 – Bila Orang Dah Benci
 2013 – Cinta Kita Berbeza
 2017 –  Pilihanku

Album kompilasi
 1994 – Saleem Unplugged 1994
 1995 – Seribu Penghargaan
 1995 – Tribute To Ramli Sarip
 1996 – Akustika Warisan Abadi The Unplugged 2
 1997 – Emas Selamanya
 1997 – Dirgahayu 1 - Iklim
 1998 – Dirgahayu 2 - Saleem
 2000 – Koleksi Ori: Sesuatu Yang Abadi
 2001 – 3 Dimensi Popular (bersama Ramli Sarip dan Nash Elias)
 2004 – Saleem Iklim dan Rahmat Ekamatra
 2005 – Memori Hit: Iklim
 2005 – Iklim: Musim Bermusim
 2006 – Saleem: Raja Balada
 2007 – Tribute To Alleycats
 2008 – Saleem & Iklim: Terunggul
 2008 – Rahmat Ekamatra vs Saleem Iklim
 2010 – Keunggulan Saleem

Konsert
 1994 – Konsert Iklim 
 2007 - Zoom In Bersama Saleem 
 2008 - Konsert Amal Kasih/Orkestra Saleem & Datuk Jamal Abdillah
 2013 - Konsert Lima Legenda 
 2015 - Konsert KLIM Live at Muar
 2016 - Anugerah MeleTOP Era 2016 
 2017 - Konsert Pesona 
 2018 - Konsert Saleem di House G Tower Hotel
 2018 - Rancangan Akhir Mentor Otai

Anugerah dan pencalonan

Rujukan

Pautan luar
 Saleem Iklim di Discogs
 Saleem Iklim di AllMusic
 Saleem Iklim di Last.fm

Kelahiran 1961
Kematian 2018
Orang Malaysia berketurunan Melayu
Orang Malaysia berketurunan India
Muslim Malaysia
Orang dari Terengganu
Penyanyi lelaki Malaysia
Kematian akibat kemalangan jalan raya di Malaysia